钦定古今图书集成/方舆汇编/职方典/第1161卷 > 《创置竹谿县治记》曾熙
## 钦定古今图书集成/方舆汇编/职方典/第1161卷 > 《创置竹谿县治记》曾熙

成化辛卯，荆、襄流民百万，巨盗李胡子等挟之为乱。
有司捕之，虑有效尤者，下令逐之，其弗率者编配之，
械系以行。时当盛暑，暍疫死者无算，盖不胜其惨矣。
五年丙申，蚁集如故，朝廷简命都御史原公杰抚之。
公朝夕驰至，遍历深山穷谷，不避艰险，敷扬德意，昭
示大信于人。流民始而疑，既而罔不忭跃欣庆，愿公
为之所。公谓“民犹水也，水性之就下，犹民之秉懿而
好德也。激而跃，壅而突，逆之而不知所底，非其性也。
向昔胁从之党，岂皆盗耶？若立州县，简任贤能，轻徭
薄赋，先以羁縻其心，佩犊带牛，以化成其俗，则荆榛
疆土，入贡于版籍之间，反侧苍生，安枕于闾阎之下。
抚安之计，莫良于此。”大理卿吴公道宏以御史按治
河南，议与公协，乃大会镇守太监王公定、韦公贵，都
御史刘公敷、张公瑄、余公子俊，布政使王公用，参政
王公诏、孙公洪，参议杨公琚，按察使王公克复、何公
乔新，副使费公臻等，籍流民一十一万三千，遂割竹
山之地，使流民土著，参错以居。竹谿之役，始于是年
九月，落成于明年二月，熙与典史昆明李君浩用并
力协心，究图厥终。治前为厅，为堂，为诸吏案牍房；为
重门，以严启闭；为儒学，为府馆，为布政分司，为城隍
庙，为按察分司。城为四门，门各有楼，与夫仓库、铺舍、
山川、社稷诸坛，凡制所宜有者，罔不毕备，劳费五倍
其初矣。所籍民户，编为七社。土著一社曰尹店新附，
六社曰“在城”，曰“竹谿”，曰“浪河”，曰“秦坪”，曰“柿河。”二年己
亥，有例勘取漏籍流民，续编二社：曰“南江”，曰“后溪”，合
之九社云。先是，民户所佃官田，亩税二斗七升，逃户
之田吞没于豪猾者，频年责税于他户，贫民苦之。会
户部下符，有“制图册以正田粮”之令，乃与李君合谋
于邑人并主簿杨君泽，定图册以均田，验羡田以起
科。官田损其重税之半，所损之税以起科之数足之，
赋始无逋负焉。大小徭役，与列民丁产上中下三等
等复析为三。每有征发，恒视书为则，吏书不得因缘
为奸，役始无滥及焉。学校生徒，选俊秀以充之，又得
学谕蓬溪马君呈图，古叶毛君同相继掌教，严立科
条，士始有恒业焉。所为羁縻而化成者，一遵公之成
法也。丁未之冬，熙以秩满，铅山吕君聪以代未至。毛
君被檄署理县事，谓“竹谿创治无文，以纪岁月，非缺
典欤”，遂以属笔于熙。熙惟荆襄迤西多长山大谷，土
壤腴沃，物产富饶，寒易以衣，饥易以食，此天地自然
之利也。利之所在，民必趋之。往岁流民哨聚，去而复
来，固其所也。为政者奈何违天地之利，拂民之性乎？
原公置立州县，安插流移，亦惟因其利而利之，顺其
性而导之耳。昔周公处殷之顽民，迁于洛邑，戒长民
者不忌于凶德。君陈继治之，未尝忿疾于顽；毕公保
釐之，惟在于不刚不柔而已。既立州县以安其身，又
立司卫以护其生，非即不刚不柔以釐之者乎？比年
以来，山匿野聚，新附土著之民，莫不相生相养，安于
无事之天，非独流民之利，亦国家之利，万世之利也。
视区区忌疾而逐遣之者，孰得而孰失耶？公之功在
社稷，德孚人心，在法当，锡谥立传，熙岂敢赘辞。其间
特以毛君之言，爰撮其梗概而书之，以告后之司牧
者，尚知创置所自哉！公名杰，字子英，山西阳城人。以
处置流民功，升右副都御史，进兵部尚书；未任，以疾
终于南阳，时“丁未五月十二日。遗爱所在，三省之民
皆为立祠”，以祀功德于万祀焉。